Nå kan ikke Norge rote seg bort
4-0 i åpningskampen var selvsagt bra, dog ikke veldig imponerende. Det burde og skulle blitt mye større sifre. Thailand skremte Norge litt i åpningsminuttene, men var aldri i nærheten av noe som helst. I verste fall, dersom Norge skulle gå på et tap både mot Tyskland og Elfenbenskysten, kunne målforskjellen avgjort om det ble en plass i 8-delsfinalen. Den teoretiske muligheten skal imidlertid få ligge helt i ro, særlig etter det taktiske kaoset Elfenbenskysten viste frem mot Tyskland senere på kvelden. Nå skal ikke Norge kunne rote seg bort. Plassen i 8-delsfinalen føltes ganske trygg før mesterskapet startet, nå føles den helt sikker. Det var litt bekymring knyttet til hvor gode Thailand og Elfenbenskysten er, nå er det ikke noe vits i å tenke på det lenger. Norge skal vinne sin kamp mot afrikanerne enkelt. Torsdagens møte med Tyskland blir en ren gruppefinale. Imens er det verdt å glede seg over at Even Pelleruds jenter har beholdt humøret gjennom en noe vanskelig oppkjøringsperiode. I tre uker var de samlet, og det kan lett bli traurig dersom sportslig motgang får prege miljøet. Isteden virker det som de 23 norske spillerne bare er blitt enda mer sammensveiset. Når Trine Rønning, kapteinen som nesten er like viktig utenfor som på banen, løper rett bort til innbytterne for å juble etter Norges første VM-mål, så er det et ganske fortellende bilde. Det samme er det når Isabell Herlovsen arrangerer en godt planlagt «jubelselfie» med alle de andre utespillerne, etter å ha nikket inn sitt andre og Norges tredje mål. Men det er fortsatt mye å jobbe med frem mot 8-delsfinalen. Norge var bare veldig gode i små sekvenser, som da ballen gikk fra Moe Wold til Mykjåland til Hegerberg til Gulbrandsen og til Herlovsen, da sistnevnte banket inn 2-0. Solveig Gulbrandsens innlegg og Isabell Herlovsens 3-0-nikk var det heller ikke noe å si på, for ikke å snakke om innbytter Elise Thorsnes’ strålende raid som satte opp Ada Hegerberg – og det så ut som det var godt for Lyon-spissen å komme seg på scoringslisten. Det var sikkert også godt for 34-årige Gulbrandsen å komme godt i gang i sitt fjerde VM, men generelt sett var det norske spillet litt for tempofattig i litt for lange perioder, særlig i 2. omgang. Dessuten misset Maren Mjelde fra 11 meter, noe som betyr at Norge har «hat trick» i mesterskapsstraffemisser, etter de to i EM-finalen for to år siden. Men det er ikke veldig viktig. Det eneste som betyr noe er at Norge fikk en god VM-start, at Norge er så godt som videre til 8-delsfinalen – og at det fremdeles er halvannen uke frem dit.
KOMMENTAR: Først flekset Trine Rønning muskler sammen med reservene. Så samlet hele det norske laget seg til en «jubelselfie» – og denne entusiasmen må tas godt vare på fremover i VM.